32006D0801
L 329/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 ноември 2006 година
за изменение на Решение 2005/432/ЕО за определяне на ветеринарно-санитарни и здравни изисквания и образци на сертификати за внос от трети страни на месни продукти за консумация от човека и за отмяна на Решения 97/41/ЕО, 97/221/ЕО и 97/222/ЕО
(нотифицирано под номер С (2006) 5444)
(текст от значение за ЕИП)
(2006/801/ЕO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изисквания относно търговията и вноса в Общността на продукти, които не са подчинени, по отношение на посочените изисквания, на специалните правила на Общността, посочени в глава I от приложение А към Директива 89/662/ЕИО и, по отношение на патогените, на Директива 90/425/ЕИО (1), и по-специално член 10, параграф 2, буква в) от нея,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (2), и по-специално член 8, параграф 4, член 9, параграф 2, буква б) и член 9, параграф 4, букви б) и в) от нея,
като има предвид, че:
(1)
Някои позовавания на определения от Решение 2005/432/EО на Комисията (3) следва да бъдат актуализирани.
(2)
Тъй като сега се прилагат Регламент (EО) № 852/2004 на Европейския парламент и на Съвета от 29 април 2004 г. относно хигиена на храните, Регламент (EО) № 853/2004 на Европейския парламент и на Съвета от 29 април 2004 г. за определяне на специфични хигиенни правила за храните от животински произход и Регламент (EО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за консумация от човека, необходимо е да се изменят и актуализират здравните условия на Общността и изискванията за сертифициране за внос в Общността на месни продукти, получени от домашни говеда, свине, овце, кози, еднокопитни, птици, отглеждан в стопанства дивеч, домашни зайци и див дивеч.
(3)
Образецът на здравен сертификат следва да бъде изменен с цел да се улесни действието на Traces, създадена в съответствие с Решение 2003/623/EО на Комисията от 19 август 2003 г. относно разработването на интегрирана компютризирана ветеринарна система, наречена Traces (4).
(4)
Подходящо е да се осигури преходен период, по време на който сертификати, които са издадени при предишните правила, могат да продължат да се използват.
(5)
В тази връзка Решение 2005/432/EО следва да бъде съответно изменено.
(6)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2005/432/ЕО се изменя, както следва:
1.
Членове 2 и 3 се заменят със следното:
„Член 2
Определение за месни продукти
По смисъла на настоящото решение се прилага определението за месни продукти, което е установено в точка 7.1 от приложение I към Регламент (EО) №. 853/2004.
Член 3
Условия относно видове и животни
Държавите-членки гарантират, че пратки от месни продукти, които са внесени в Общността, са получени от месо или месни продукти от следните видове или животни:
a)
домашни птици от следните видове: кокошки, пуйки, токачки, гъски и патици;
б)
домашни животни от следните видове: говеда, включително Bubalus bubalis и Bison bison, свине, овце, кози и еднокопитни;
в)
дивеч, отглеждан в стопанства, и домашни зайци, както е определено в точка 1.6 от приложение I към Регламент (EО) № 853/2004;
г)
дивеч, както е определено в точка 1.5 от приложение I към Регламент (EО) № 853/2004.“
2.
Приложение III се заменя с текста в приложение I към настоящото решение.
3.
Приложение IV се заменя с текста в приложение II към настоящото решение.
Член 2
Настоящото решение се прилага от 1 март 2007 г.
Въпреки това, ветеринарно-санитарните сертификати и здравните сертификати, които са издадени преди датата на прилагането на настоящото решение, могат да бъдат използвани до 1 юни 2007 г.
Член 3
Адресати на настоящото решение са държавите-членки.
Съставено в Брюксел на 17 ноември 2006 година.